מרקוס הייסליפ

מרקוס דשון הייסליפ (באנגלית: Marcus Deshon Haislip; נולד ב-22 בדצמבר 1980 בלואיסברג, טנסי) הוא כדורסלן אמריקאי. הוא משחק מעמדת הפאוור פורוורד בקבוצת רויאל האלי גזיאנטפ מליגת העל הטורקית.

הייסליפ נחשב לשחקן מגוון ואתלט נהדר בעל יד טובה לשלוש, וגם כחוסם טוב מאוד.

קריירה 
הייסליפ למד ושיחק 3 שנים (1999-2002) באוניברסיטת טנסי, ממנה יצא ככוכב מכללות לדראפט ה-NBA לשנת 2002 ונבחר כבחירה ה-13 על ידי מילווקי באקס, בה שיחק שנתיים לא מוצלחות, בייחוד לאור הציפיות ממנו לאחר קריירת המכללות המצוינת שלו. ב-4 בנובמבר נשלח הייסליפ בטרייד לאינדיאנה פייסרס ושיחק שם כשחקן מחליף לג'רמיין אוניל, כוכב הקבוצה, בעונת 2004/05.

בעונת 2005/06 חתם באולקרספור הטורקית ששיחקה ביורוליג. הוא שיחק בקבוצה כאחד משחקני המפתח שלה ואף היה ממצטייני המשחקים המוקדמים ביורוליג. בנוסף, הוזמן הייסליפ למשחק האולסטאר הטורקי ואף זכה בתחרות ההטבעות של הליגה באותה העונה. בעונת 2006/07 חתם באפס פילזן הטורקית, איתה שיחק במשחק ראווה שנערך באוקלנד נגד קבוצת ה-NBA המקומית, גולדן סטייט ווריורס, בו הצטיין למרות תבוסת קבוצתו.

ב-2007 חתם הייסליפ בקבוצת אוניקאחה מלאגה.

ב-8 ביולי 2009 חתם בסן אנטוניו ספרס מה-NBA. בסן אנטוניו מיעט הייסליפ לשחק ובחודש ינואר 2010 שוחרר מהקבוצה לאחר שהופיע בעשרה משחקים בלבד. זמן קצר לאחר שחררו, ב-23 בינואר 2010, חתם הייסליפ בפנאתינייקוס, אך שוחרר מהקבוצה היוונית לאחר כארבעה חודשים בעקבות פציעה.

בספטמבר 2010 חתם הייסליפ בקאחה לבורל ויטוריה.

בינואר 2011 שוחרר הייסליפ מקאחה לבורל ויטוריה, לאחר שסיכם עם הקבוצה על התרת חוזהו.

באותו חודש, חתם הייסליפ בגואנגדונג סאות'רן טייגרס מהליגה הסינית הבכירה.

קישורים חיצוניים

כדורסלני אוניברסיטת טנסי
כדורסלני מילווקי באקס
כדורסלני אינדיאנה פייסרס
כדורסלני אולקרספור
כדורסלני אנאדולו אפס
כדורסלני אוניקאחה מאלגה
כדורסלני סן אנטוניו ספרס
כדורסלני פנאתינאיקוס
כדורסלני סאסקי בסקוניה
כדורסלני גואנגדונג סאות'רן טייגרס
כדורסלני ג'יאנגסו דרגונס
כדורסלני טורק טלקום
כדורסלני גזיאנטפ
כדורסלנים אפרו-אמריקאים
כדורסלנים אמריקאים
כדורסלני גואנגג'ואו לונג ליונס
כדורסלני שנג'ן לאופרדס
בחירות דראפט של מילווקי באקס
טנסי: כדורסלנים
אמריקאים שנולדו ב-1980